## Uredba o postupku i mjerilima za osnivanje prava služnosti na šumi i/ili šumskom zemljištu u vlasništvu Republike Hrvatske u svrhu eksploatacije mineralnih sirovina

### NN 133/2007 (27.12.2007.), Uredba o postupku i mjerilima za osnivanje prava služnosti na šumi i/ili šumskom zemljištu u vlasništvu Republike Hrvatske u svrhu eksploatacije mineralnih sirovina

# VLADA REPUBLIKE HRVATSKE

**3780**

Na temelju članka 10. Zakona o Vladi Republike Hrvatske (»Narodne novine«, br.
101/98, 15/2000, 117/2001, 199/2003 i 30/2004) i članka 57. stavka 3. Zakona o
šumama (»Narodne novine«, br.140/2005 i 82/2006), Vlada Republike Hrvatske je na
sjednici održa­noj 18. prosinca 2007. godine donijela

## UREDBU

### O POSTUPKU I MJERILIMA ZA OSNIVANJE PRAVA SLUŽNOSTI NA ŠUMI I/ILI ŠUMSKOM ZEMLJIŠTU U VLASNIŠTVU REPUBLIKE HRVATSKE U SVRHU EKSPLOATACIJE MINERALNIH SIROVINA

Članak 1.

Ovom Uredbom utvrđuju se postupci i mjerila za osnivanje prava služnosti na šumi
i/ili šumskom zemljištu radi njihova korištenja u svrhu eksploatacije mineralnih
sirovina.

Članak 2.

Zahtjev za donošenje odluke i sklapanje ugovora radi osnivanja prava služnosti u
šumi i/ili na šumskom zemljištu u vlasništvu Republike Hrvatske u svrhu
eksploatacije mineralnih sirovina podnosi se Povjerenstvu za imovinu Vlade
Republike Hrvatske, putem Središ­njeg državnog ureda za upravljanje državnom
imovinom.
Ovlaštenici prava služnosti su pravne i fizičke osobe u čiju korist se osniva
pravo služnosti.
Uz zahtjev se prilaže:
– izvadak iz zemljišne knjige,
– izvadak iz katastra zemljišta,
– odobrenje za eksploatacijsko polje,
– konačna lokacijska dozvola,
– izvod iz katastarskog plana, odnosno njegova preslika, za nekretnine za koje
se traži osnivanje prava služnosti,
– skica situacije sa ucrtanom granicom eksploatacijskog polja te označenim
dijelom i površinom za koju se traži pravo služnosti,
– potvrda Hrvatskih šuma d.o.o. da se predmetna nekretnina nalazi unutar
šumskogospodarskog područja Republike Hrvatske,
– potvrda Hrvatskih šuma d.o.o. da na predmetnoj nekretnini nije bilo
protupravnog prisvajanja, korištenja i drugih protupravnih radnji od strane
podnositelja zahtjeva,
– potvrda Hrvatskih šuma d.o.o. da su za predmetnu nekretninu podmirene dospjele
obveze s osnove prijašnjega protupravnog prisvajanja, korištenja i drugih
protupravnih radnji na šumi i šumskom zemljištu od strane podnositelja zahtjeva,
– potvrdu Ministarstva poljoprivrede, šumarstva i vodnog gospodarstva da se
predmetna nekretnina nalazi na Popisu šuma i šumskoga zemljišta iz članka 15.
Zakona o šumama.

Članak 3.

Površina za koju se traži osnivanje prava služnosti za šumu ne može biti veća od
3 ha, a za neobraslo i neplodno šumsko zemljište ne može biti veća od 5 ha.

Članak 4.

Odluku o osnivanju prava služnosti radi eksploatacije mineralnih sirovina donosi
Povjerenstvo za imovinu Vlade Republike Hrvatske.

Članak 5.

Temeljem odluke iz članka 4. ove Uredbe izrađuje se obračun naknade za pravo
služnosti na šumi i/ili šumskom zemljištu u vlasništvu Republike Hrvatske prema
posebnom propisu kojim se uređuje naknada za prenesena ili ograničena prava na
šumi i/ili šumskom zemljištu, a izrađuju ga Hrvatske šume d.o.o. i dostavljaju
Ministarstvu poljoprivrede, šumarstva i vodnog gospodarstva.
Ministarstvo poljoprivrede, šumarstva i vodnog gospodarstva dostavlja prihvaćeni
obračun naknade za šumu i/ili šumsko zemljište podnositelju zahtjeva radi
plaćanja.
Naknada se plaća jednokratno prije sklapanja ugovora o pravu služnosti, a
uplaćuje se na žiro-račun Hrvatskih šuma d.o.o.

Članak 6.

Ugovor o osnivanju prava služnosti na šumi i/ili šumskom zem­ljištu za
eksploataciju mineralnih sirovina u ime Republike Hrvatske sklapa Povjerenstvo
za imovinu Vlade Republike Hrvatske na temelju pojedinačne odluke Povjerenstva
za imovinu Vlade Republike Hrvatske, uz jamstvo banke ili avalirane mjenice u
visini troškova biološke sanacije predmetne nekretnine ili uz drugi odgovarajući
instrument osiguranja plaćanja, potvrde o plaćenoj naknadi za pravo služnosti na
šumi i/ili šumskom zemljištu te potvrde o podmirenju tražbine Republike
Hrvatske, sukladno Odluci Vlade Republike Hrvat­ske o kriterijima za
raspolaganje šumama i/ili šumskim zemljištem u vlasništvu Republike Hrvatske u
svrhu eksploatacije mineralnih sirovina, ako takva tražbina postoji.

Članak 7.

Ugovor iz članka 6. ove Uredbe sklapa se na rok do 10 godina, s mogućnosti
produženja ugovora.
U posjed šume i/ili šumskog zemljišta ovlaštenika na pravo služ­nosti uvode
Hrvatske šume d.o.o., na temelju sklopljenog ugovora i važećeg odobrenja za
izvođenje rudarskih radova, odnosno dodijeljene rudarske koncesije.
Rok za uvođenje u posjed je 15 dana od dana sklapanja ugovora u slučaju
postojanja važećeg odobrenja za izvođenje radova, odnos­no 15 dana od konačnosti
rješenja kojim se daje rudarska koncesija, ako ovlaštenik na pravo služnosti
nema odobrenje, već mora ishoditi koncesiju.

Članak 8.

Primjerak ugovora iz članka 6. ove Uredbe dostavlja se Ministarstvu
poljoprivrede, šumarstva i vodnog gospodarstva.

Članak 9.

Nova eksploatacijska polja u svrhu eksploatacije mineralnih sirovina koje se
nalaze na njihovoj površini ne mogu se planirati na području šume i/ili šumskog
zemljišta u vlasništvu Republike Hrvatske:
– na području površine od 10 000 ha na kojima postoji nesanirano napušteno
eksploatacijsko polje,
– u sastojinama koje se u sljedećih 10 godina planiraju za ob­novu,
– u I. dobnom razredu,
– na području šume i dijelovima šuma registriranih za proizvod­nju šumskog
sjemena,
– na području šume namijenjene znanstvenim istraživanjima, nastavi, potrebama
obrane Republike Hrvatske te potrebama utvrđenim posebnim propisima.
Kod planiranja eksploatacijskih polja na području šume i/ili šumskog zemljišta
prioritet u planiranju, u skladu s gornjim stavkom, imaju degradacijski oblici
sastojine.
Nova eksploatacijska polja u svrhu eksploatacije mineralnih sirovina koje se
nalaze na njihovoj površini ne mogu se odobriti na površini šume i/ili šumskog
zemljišta u vlasništvu Republike Hrvatske veće od 20 ha.

Članak 10.

Ugovor o osnivanju prava služnosti iz članka 6. ove Uredbe, osim u slučajevima
predviđenima u ugovoru, raskida se u slučaju oduzimanja eksploatacijskog polja
ili rudarske koncesije te zbog povrede prisilnih odredbi Zakona o šumama.
U slučaju raskida ugovora iz članka 6. ove Uredbe, Središnji državni ured za
upravljanje državnom imovinom bez odlaganja će o tome obavijestiti Hrvatske šume
d.o.o. te nadležno Ministarstvo gospodarstva, rada i poduzetništva, a ovlaštenik
prava služnosti je dužan zemljište koje je predmet ugovora predati u posjed
Hrvatskim šumama d.o.o., u roku od 30 dana od dana raskida ugovora.

Članak 11.

Ova Uredba stupa na snagu danom objave u »Narodnim novinama«.

Klasa: 946-01/07-02/03
Urbroj: 5030116-07-1
Zagreb, 18. prosinca 2007.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 133/2007-3780
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)